Die wêreld in foto’s – 26 Julie 2016Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Blomme en teddiebere buite Club Blu, ŉ nagklub in Fort Myers in die Amerikaanse deelstaat Florida, waar ŉ noodlottige skietery Maandag plaasgevind het. Volgens die polisie was die skietery nie ŉ terreuraanval nie. Foto: AP Photo/Lynne Sladky/ wire.africannewsagency.com Uitgebrande voertuie het oorgebly nadat ŉ verwoestende brand deur die Sable-landgoed in Santa Clarita in Kalifornië geswiep het. Die landgoed met geboue in die styl van die Wilde Weste is ŉ gewilde bestemming vir rolprentmakers. Die wegholbrand het die naweek in Kalifornië begin woed en is deur ŉ groot span brandbestryders onder beheer gebring. Foto: AP Photo/Nick Ut/ wire.africannewsagency.com Bernie Sanders, voormalige presidentskandidaat van die Amerikaanse Demokratiese Party, verlaat die podium ná sy toespraak op die eerste dag van dié party se nasionale konvensie in Philadelphia. Foto: AP Photo/John Locher/wire.africannewsagency.com Ambulansdienste en brandweermanne buite ŉ sorgsentrum vir gestremdes in die stad Sagamihara in Japan ná ŉ mesaanval Dinsdagoggend in die sentrum. Die dodetal staan op 19 en tientalle is beseer. Foto: Kyodo News via AP/ wire.africannewsagency.com Palestynse kinders neem deel aan aktiwiteite by ŉ somerkamp wat deur die VN se reddingsorganisasie in Gasa gereël is. Meer as 165 000 geregistreerde vlugtelingkinders woon vanjaar kampe van drie weke op 120 verskillende plekke in die Gasa-strook by. Foto: Xinhua/Wissam Nassar/ wire.africannewsagency.com Solar 2, die wêreld se eerste vliegtuig wat volledig deur sonkrag aangedryf word, kort voor landing Dinsdag in Abu Dhabi in die Verenigde Arabiese Emirate. Die tuig is net meer as ŉ jaar gelede in Abu Dhabi gelanseer. Foto: AP Photo/Adam Schreck/ wire.africannewsagency.com Twee werknemers besig om die risiko van geologiese rampe op ŉ helling in die Chinese Three Gorges-streek in Chongqing te beperk. Dié werknemers word die “Spider-Men” van die Three Gorges genoem en versterk gereeld rotswande in die streek. Foto: Xinhua/Liu Chan/ wire.africannewsagency.com Vroue in tradisionele drag op die eerste dag van die 84ste Guelaguetza-fees in die Mexikaanse stad Oaxaca. Die eerste dag het onder meer ŉ modeparade met tradisionele volksdrag en volksdanse ingesluit. Altesaam 22 afgevaardigdes van die Oaxaca-staat se agt streke het aan danse op dié fees deelgeneem. Foto: Xinhua/Max Nunez/ wire.africannewsagency.com Dié swartvoetfret is een van 30 wat in die Amerikaanse Rocky Mountain Arsenal-wildpark in Colorado vrygelaat is. Die Amerikaanse vis-en-natuurlewedienste is tans besig met die hervestiging van dié roofdiere, omtrent so groot soos ŉ muishond, nadat hulle vir meer as 30 jaar nie in Wyoming voortgeplant het nie. Wetenskaplikes het gemeen die swartvoetfret het uitgesterf, totdat ŉ hond in Meeteetse, Wyoming, met ŉ dooie fret opgedaag het. Foto: AP Photo/David Zalubowski, File/ wire.africannewsagency.com Pehman Yarahmadi van Iran (onder) kom te staan teen Jordan Burroughs van die VSA in ŉ 74 kg-stoeigeveg tydens die “Beat the Streets”-stoeitoernooi in New York, VSA. Foto: AP Photo/Julie Jacobson/ wire.africannewsagency.com